প্রথমে ভেবেছিলেন উদীচী কেন্দ্রীয় কার্যালয়ের সামনের খোলা জায়গাটায় প্রদর্শনী হবে। পরে সে ভাবনা থেকে সরে আসতে হলো। কারণ সামনের রাস্তায় খোঁড়াখুঁড়ি চলছিল। রাস্তার ওপর ইট-বালু রাখার কারণে এমনিতেই মানুষের চলাচলে কষ্ট হয়। পরে শাহবাগ বা টিএসসির কথাই ভাবলেন। শেষে টিএসসির স্বোপার্জিত স্বাধীনতা চত্বর ব্যবহারের অনুমতি পেলেন। অমিত বললেন, ১৭ আগস্ট প্রদর্শনীর দিন। আগের দিন উদীচীর চলচ্চিত্র ও প্রকাশনা বিভাগের সাধারণ সম্পাদক প্রদীপ ঘোষ বললেন, শুধু জুতা নয়, গাড়ির চাকা, গ্লাস, হেলমেট, ভ্যানিটি ব্যাগ, চশমাসহ মানুষের ব্যবহৃত সামগ্রী থাকলে কেমন হয়? পরে প্রদীপ ইনস্টলেশনের মাধ্যমে পুরো চত্বরে সড়ক দুর্ঘটনার আবহ ফুটিয়ে তুললেন। কালো কাপড়ের ওপর ছিল জুতা জোড়া। পেছনে নিহত ব্যক্তির ছবিসহ দুর্ঘটনার বিবরণ। দিনব্যাপী প্রদর্শনী চলল। শিরোনাম, কেঁদে ফেরে শূন্য পাদুকা। মিশুক মুনীরের স্ত্রী মঞ্জুলী কাজী, সেজানের স্ত্রী মুনিয়াসহ অনেকেই এসেছিলেন। প্রদর্শনী দেখে ডা. চন্দন দাস নামে একজন মন্তব্যের খাতায় লিখেছেন, মর্মন্তুদ স্মৃতি জাগানিয়া, দুঃখ জাগানিয়া প্রদর্শনী। সব পক্ষের প্রতি ঘৃণার, ক্ষোভের একটি স্বাক্ষর।